NEUVOSTON PÄÄTÖS,

tehty 23 päivänä helmikuuta 1998,

analysointia, tutkimusta ja yhteistyötä koskevista yhteisön toimista työllisyyden ja työmarkkinoiden alalla (98/171/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen (1),

ottaa huomioon Euroopan parlamentin lausunnon (2),

sekä katsoo, että

(1) talous- ja sosiaalikomitea antoi lausuntonsa 26 päivänä lokakuuta 1995 (3) ja alueiden komitea 8 päivänä marraskuuta 1995,

(2) perustamissopimuksen 118 artiklan mukaisesti komission tehtävänä on edistää jäsenvaltioiden kiinteää yhteistoimintaa sosiaalialalla ja erityisesti työllisyyttä ja ammatillista koulutusta koskevissa asioissa,

(3) komissio toi esiin keskipitkän aikavälin sosiaalipoliittisessa toimintaohjelmassaan aikeensa ehdottaa uutta lähestymistapaa analysointiin, tutkimukseen, yhteistyöhön ja toimintaan liittyviin toimiinsa sen ja jäsenvaltioiden välisen yhteistyön tiivistämiseksi ja tehostamiseksi työllisyys- ja työmarkkinapolitiikan alalla sekä tutkimustoimintansa ja työllisyyspoliittisen toimintansa järkeistämiseksi,

(4) Amsterdamissa 16 ja 17 päivänä kesäkuuta 1997 kokoontunut Eurooppa-neuvosto totesi, että uuden työllisyyttä koskevan osaston lisäämisestä perustamissopimukseen oli saavutettu yhteisymmärrys, ellei ratifiointimenettelyistä muuta johdu; se ilmaisi, että neuvoston olisi huolehdittava osastoon kuuluvien määräysten noudattamisesta välittömästi; palauttaen mieliin Essenissä 9 ja 10 päivänä joulukuuta 1994 kokoontuneen Eurooppa-neuvoston päätelmät, komission aloitteen "Toiminta työllisyyden parantamiseksi - luottamussopimus" sekä 13 ja 14 päivänä joulukuuta 1996 annetun Dublinin julistuksen työllisyyspolitiikasta Amsterdamin Eurooppa-neuvosto vakuutti uudelleen kasvua ja työllisyyttä koskevassa päätöslauselmassaan, että on ehdottoman tärkeää tehostaa toimia työllisyyden pitämiseksi edelleen yhtenä Euroopan unionin ensisijaisista politiikoista,

(5) työllisyys- ja sosiaaliasioiden sekä talous- ja raha-asioiden neuvostoa ja komissiota on kehotettu seuraamaan tarkasti työllisyystilanteen kehittymistä ja tarkastelemaan jäsenvaltioiden työllisyyspolitiikkoja,

(6) työllisyyden ja työmarkkinoiden analysointia, tutkimusta ja yhteistyötä koskevia yhteisön toimia olisi edistettävä; tässä päätöksessä tarkoitetun toiminnan tavoitteena on yhteisön toimien uudistaminen ja järkeistäminen tällä alalla; on tarkoituksenmukaista koota, analysoida ja esittää työllisyyttä ja työmarkkinoita koskevat tilastot sukupuoleen perustuvan jaottelun mukaan,

(7) olisi siirrettävä asiaan liittyvää täytäntöönpanovaltaa komissiolle,

(8) Amsterdamin Eurooppa-neuvoston päätelmien mukaisesti ja rajoittamatta jäsenvaltioiden työllisyyden edistämiseen liittyvää vastuuta tämä lähestymistapa voi tuoda mukanaan yhteisöllistä lisäarvoa hyvien käytäntöjen ja politiikkojen määrittämisen ja edistämisen, innovaation rohkaisemisen ja asiaan liittyvien kokemusten vaihdon kautta; kyseisiä politiikkoja on täydennettävä aktiivisella tiedotuspolitiikalla,

(9) Eurooppa-neuvosto kehotti tässä yhteydessä jäsenvaltioita panostamaan työmarkkinapolitiikkaan palauttaen mieliin työpaikkojen luomisen, työllistettävyyden ja sosiaalisen yhteenkuuluvuuden perustavaa laatua olevan yhteyden,

(10) on syytä luoda tarpeelliset yhteydet päätöksellä 97/16/EY (4) perustettuun työllisyys- ja työmarkkinakomiteaan sekä työmarkkinaosapuoliin,

(11) tämä päätös sisältää 6 päivänä maaliskuuta 1995 annetun Euroopan parlamentin, neuvoston ja komission julistuksen 2 kohdan mukaisen rahoitusohjeen, joka ei kuitenkaan vaikuta perustamissopimuksessa määriteltyyn budjettivallan käyttäjän toimivaltaan,

(12) 30 päivänä kesäkuuta 1982 annetun yhteisen julistuksen (5) ja talousarviota koskevasta kurinalaisuudesta ja talousarviomenettelyn parantamisesta 29 päivänä lokakuuta 1993 tehdyn toimielinten välisen sopimuksen (6) mukaisesti komission aloitteesta toteutettavalla toiminnalla on oltava oikeudellinen perusta,

(13) perustamissopimuksessa ei määrätä tämän päätöksen tekemisen osalta muista kuin 235 artiklassa tarkoitetuista valtuuksista,

ON PÄÄTTÄNYT SEURAAVAA:

1 artikla

Yhteisön toimien toteuttaminen

1. Toteutetaan analysointia, tutkimusta ja jäsenvaltioiden välistä yhteistyötä koskevia yhteisön toimia työllisyyden ja työmarkkinoiden alalla 1 päivän tammikuuta 1998 ja 31 päivän joulukuuta 2000 välisenä aikana.

2. Eurooppa-neuvoston laatimien suuntaviivojen mukaisesti näillä toimilla myötävaikutetaan yhteensovitetun työllisyysstrategian kehittämiseen jäsenvaltioissa toteutettujen toimien seurannan ja niihin kohdistettavan tuen avulla rajoittamatta jäsenvaltioiden asiaan liittyvää vastuuta.

2 artikla

Tavoitteet

1. Tässä päätöksessä tarkoitettujen toimien tavoitteena on uudistaa ja järkeistää työllisyyden ja työmarkkinoiden analysointia, tutkimusta sekä tietojen ja kokemusten vaihtoa koskevaa yhteisön toimintaa ottaen huomioon aiemmasta toiminnasta saadut kokemukset.

2. Toimien tarkoituksena on

- edistää yhteistyötä analysoinnin, tutkimuksen ja seurannan alalla,

- määrittää hyvät käytännöt sekä edistää tietojen ja kokemusten vaihtoa ja siirtoa,

- kehittää aktiivista tiedotuspolitiikkaa.

3 artikla

Yhteisön toimenpiteet

1. Edellä 2 artiklassa tarkoitettujen tavoitteiden toteuttamiseksi ja ottaen huomioon Eurooppa-neuvoston työllisyyttä koskevat päätelmät, tässä päätöksessä tarkoitetuilla toimilla kehitetään yhteistyössä asianomaisten toimijoiden, myös työmarkkinaosapuolten kanssa, yhtenäinen lähestymistapa, joka toteutetaan jäsenvaltioissa asianmukaisella tasolla seuraavien täytäntöönpanotoimien avulla:

a) kehitetään jäsenvaltioiden työllisyyspolitiikan ja niiden työmarkkinoilla tapahtuneen edistyksen tarkkailua, analysointia, tutkimusta ja seurantaa;

b) edistetään tietojen, kokemusten ja hyvien käytäntöjen vaihtoa menetelmiä koskevan ja teknisen tuen avulla;

c) levitetään käynnistettyjen aloitteiden tuloksia ja muita asiaan kuuluvia tietoja nopeasti.

2. Tätä varten komissio huolehtii erityisesti niiden toimenpiteiden määrittämisen, siirron ja levityksen edistämisestä, joilla pyritään suoraan tai välillisesti auttamaan tiettyjä työttömyydestä erityisesti kärsiviä ryhmiä, varsinkin nuoria, naisia ja ikääntyneitä henkilöitä sekä pitkäaikaistyöttömiä.

3. Toteuttaessaan 1 kohdassa tarkoitettuja toimenpiteitä komissio ottaa huomioon käytettävissä olevat kansainvälisten järjestöjen, kuten Taloudellisen yhteistyön ja kehityksen järjestön (OECD) ja Kansainvälisen työjärjestön (ILO), tilastotiedot, tutkimukset ja niiden suorittamat toimet.

4 artikla

Yhdenmukaisuus ja täydentävyys

Komissio ja jäsenvaltiot valvovat, että yhteisön tämän päätöksen mukaisesti toteutettavat toimenpiteet sekä muut asiaa koskevat yhteisön ohjelmat ja aloitteet ovat keskenään yhdenmukaisia ja täydentävät toisiaan.

5 artikla

Muiden maiden osallistuminen

1. Ne toimet, joihin Euroopan talousalueen valtiot, Keski- ja Itä-Euroopan assosioituneet maat (KIE-maat), Kypros ja Malta sekä Euroopan unionin Välimeren alueen kumppanuusmaat voivat osallistua, määritetään kyseisten maiden ja Euroopan unionin välisten suhteiden puitteissa.

2. Toimintaan osallistuvat maat joko huolehtivat itse 1 kohdassa tarkoitetun osallistumisen kustannuksista tai nämä kustannukset katetaan niistä yhteisön talousarvion budjettikohdista, jotka koskevat yhteisön ja kyseisten maiden välisten yhteistyö-, assosiaatio- tai kumppanuussopimusten täytäntöönpanoa kyseisellä alalla.

6 artikla

Toteuttaminen

Komissio toteuttaa toimet tämän päätöksen mukaisesti.

7 artikla

Komitea

1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja.

2. Komitea antaa lausuntoja seuraavista asioista:

a) - tässä päätöksessä tarkoitettujen yhteisön toimia koskevat yleiset suuntaviivat;

- vuosittainen työohjelma ja tässä päätöksessä tarkoitettujen toimien rahoituksen erittelyä koskevat kysymykset;

b) - yhteisön tukemien toimien valintaa koskevat yksityiskohtaiset säännöt, yksittäisten toimien ja koko toiminnan seurannan ja arvioinnin perusteet sekä tulosten levitystä ja siirtoa koskevat yksityiskohtaiset säännöt.

3. Komission edustaja tekee 2 kohdan a alakohdassa tarkoitettujen asioiden osalta komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa:

- Komissio lykkää päättämiensä toimenpiteiden soveltamista kahdella kuukaudella.

- Neuvosto voi määräenemmistöllä päättää asiasta toisin edellisessä kohdassa tarkoitetun ajan kuluessa.

4. Komission edustaja tekee 2 kohdan b alakohdassa tarkoitettujen asioiden osalta komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon.

8 artikla

Yhteyksien luominen

Komissio luo tässä päätöksessä tarkoitettujen toimien osalta tarvittavat yhteydet työllisyys- ja työmarkkinakomiteaan sekä työmarkkinaosapuoliin.

Komissio tiedottaa eurooppalaisille työmarkkinaosapuolille näiden pyynnöstä 7 artiklassa tarkoitetun komitean toimien tuloksista.

9 artikla

Rahoitus

1. Tässä päätöksessä tarkoitettujen yhteisön toimien toteuttamiseksi varattu kokonaismääräraha on 30 miljoonaa ecua 1 päivän tammikuuta 1998 ja 31 päivän joulukuuta 2000 väliseksi kaudeksi.

2. Budjettivallan käyttäjä hyväksyy vuosittaiset määrärahat rahoitusnäkymien rajoissa.

10 artikla

Kertomukset

Komissio antaa Euroopan parlamentille, neuvostolle, talous- ja sosiaalikomitealle sekä alueiden komitealle välikertomuksen toimien tuloksista viimeistään 31 päivänä joulukuuta 1999 sekä loppukertomuksen viimeistään 31 päivänä joulukuuta 2001.

11 artikla

Tämä päätös julkaistaan Euroopan yhteisöjen virallisessa lehdessä.

Tehty Brysselissä 23 päivänä helmikuuta 1998.

Neuvoston puolesta

R. COOK

Puheenjohtaja

(1) EYVL C 235, 9.9.1995, s. 8 ja

EYVL C 342, 14.11.1996, s. 6.

(2) EYVL C 166, 10.6.1996, s. 179

(3) EYVL C 18, 22.1.1996, s. 109

(4) EYVL L 6, 10.1.1997, s. 32

(5) EYVL C 194, 28.7.1982, s. 1

(6) EYVL C 331, 7.12.1993, s. 1